Curtis Yarvin

Curtis Yarvin (s. 1973 tai 1974) on yhdysvaltalainen poliittinen ajattelija ja vaikuttaja. Hän on työskennellyt myös tietokoneohjelmoijana ja teknologian startup-yrittäjänä. Yarvin on argumentoinut demokratiaa ja tasa-arvoa vastaan; hän on pitänyt demokratiaa tehottomana, huonoon hallintoon johtavana järjestelmänä. Hänen ajatuksensa ovat filosofi Nick Landin tavoin muovanneet alt-right-liikkeen taustalla olevaa teoreettista viitekehystä. Yarvin on merkittävä uustaantumuksellisen liikkeen toimija. Hän on pitänyt blogia kirjoittajanimellään Mencius Moldbug.
Toimittaja Max Chafkin kuvaili kirjassaan "The Contrarian: Peter Thiel and Silicon Valley’s Pursuit of Power" Yarvinia Peter Thielin poliittisen aktivismin taustalla olevaksi "poliittiseksi kotifilosofiksi".
Pitkälti Yarvinin ideoihin perustuva uustaantumuksellisuus hylkää valistusajan jälkeisen maailmankuvan, jossa maailman nähdään kehittyvän positiivisesti demokratisoitumisen myötä. Uustaantumuksellinen filosofia torjuu demokratian ja suosii sen sijaan autokraattista hallintoa.
Elämäkerta.
Yarvin koki kertomansa mukaan poliittisen heräämisen Yhdysvaltain presidentinvaalien 2004 aikoihin. Hän toimi tuolloin ohjelmoijana Kalifornian Piilaaksossa ja oli innokas poliittisten blogien lukija. Lopulta Yarvin omien sanojensa mukaan menetti uskonsa demokratiaan. Vuonna 2007 hän perusti Mencius Moldbug -pseudonyymillä pitämänsä blogin, jota hän on luonnehtinut antidemokraattiseksi. Itsekin demokratiaan pettymystä kuvannut sijoittaja Peter Thiel tutustui Yarvinin kirjoituksiin ja ystävystyi tämän kanssa.
Yarvinista tuli bloginpitäjänä enimmäkseen epäaktiivinen vuonna 2014. Hän alkoi sen sijaan keskittyä startup-yhtiö Urbitin toimintaan. Thiel osallistui yhtiön rahoittamiseen. Yarvinin kutsu yhteen teknologian konferenssiin peruttiin vuonna 2015 mielenosoitusten jälkeen. Seuraavana vuonna hänen esiintymisensä toisessa konferenssissa sai monet sponsorit ja puhujat vetäytymään tapahtumasta.
Yarvin vetäytyi startup-yhtiöstään vuonna 2019. Konservatiivinen ajatushautomo Claremont Institute alkoi tämän jälkeen julkaista hänen esseitään nettijulkaisussaan "The American Mind". Yarvinista tuli suosittu vierailija uusoikeistolaisiksi kuvatuissa podcasteissa. Hän on vieraillut muun muassa Donald Trumpin ajan virkamies Michael Antonin podcasteissa. Vuonna 2020 Yarvin aloitti vaikuttamisen Substack-palvelussa, mutta hän palasi sitten bloginpitäjäksi.
Donald Trumpin neuvonantajana toimineen Steve Bannonin on esitetty pitäneen yhteyttä Yarviniin välikäden kautta. Yarvin itse on kiistänyt väitteen.
Näkemykset.
Yarvin on monarkisti ja katsoo todellista valtaa taantuvassa Yhdysvalloissa pitävän liberaalien akateemisessa maailmassa, mediassa ja virkamiespiireissä. Vaikka hän on absoluuttisen vallan kannattaja, hän kiistää kriitikkojen häneen kohdistamat syytökset fasismin edistämisestä. Kriitikot ovat kohdistaneet Yarviniin myös syytöksiä rasismista ja orjuuden kannatuksesta, mutta Yarvin itse on kertonut pitävänsä rasismia halveksuttavana. Hän kirjoitti vuonna 2007, että ei ole valkoinen nationalisti, mutta ei ole myöskään sille "allerginen".
Yarvin esitteli vuonna blogissaan punainen pilleri -termin () äärioikeistolaisen ajatusmaailman omaksumisen merkityksessä. Vuonna 2008 hän ehdotti, että Steve Jobsista pitäisi tehdä Kalifornian osavaltion diktaattori.